הילה וגולן הכירו באמצעות חברים משותפים, במהלך מסיבה ביום העצמאות: “מאז אותו ערב מלפני שלוש שנים אנחנו בזוגיות. במהלך הקשר לכל אחד מאיתנו היה טיול גדול של ארבעה חודשים, אבל תמיד נשארנו יחד” מספרת הילה. הצעת הנישואין הגיעה במהלך חופשה רומנטית בפריז, שהייתה כשלעצמה הפתעה גדולה. “היינו באירוע מטעם חברת התעופה אל על, ויום לאחר מכן הם ערכו תחרות צילומים מאותו האירוע. גולן פשוט אלוף עולם בצילום אז החלטנו לשלוח תמונה שלו רק בשביל הכיף. לא האמנו כשאמרו לנו שזכינו בטיסה זוגית לפריז!”. גולן ניצל את ההזדמנות ושלף את הטבעת מול מגדל האייפל, מה שהילה קיבלה כהפתעה גמורה ולדבריה היא הייתה היחידה שלא חשדה שזה יקרה.
הילה חיפשה שמלת כלה בסגנון נסיכותי ורומנטי, אך עדין וצנוע. “די מהר ידעתי שהמעצבת לי פטרה גרבנאו מתאימה לי, ובאמת לאחר מספר פגישות עם מעצבים שונים סגרתי אצלה”. השמלה של הילה הייתה אכן נסיכותית, בגזרת A עם שרוולים ארוכים מעוטרים בפאייטים לבנים מבריקים ועדינים. השיער והאיפור השלימו את הלוק האצילי והרך, ועגילי הסברובסקי שהיו בצורת עלה התכתבו עם עיטורי השמלה. בנוסף, להילה היו שש מלוות, וכולן לבשו שמלות בגוון בורדו אותן היא הזמינה במיוחד: “כל אחת לקחה את הדגם למקום שהיא רצתה אצל תופרת, והתוצאה הייתה ממש יפה”. גולן לבש חליפה קלאסית: “הזמנו לו חליפה שבועיים לפני יום החתונה, והיא הגיעה בצבע הלא נכון! בסוף הוא מצא חליפה יום לפני האירוע ממש בפוקס, ובדיעבד היא התאימה לו יותר מהמקורית” מספרת הילה.
הילה וגולן ביקרו בלא פחות מ-15 אולמות שונים עד שמצאו את הטרמינל: “ברגע שהגענו ידענו ששם נתחתן. לא ראיתי באף מקום בארץ מקום כמו הטרמינל, שנראה כמו אמצע רחוב אירופאי! זה ישר קנה אותנו”. העיצוב היה מאוד גלאמי המתבסס על שילוב של צבעים מטאליים עם פסטליים. סידורי השולחן הגבוהים והמרשימים וכן החופה, אופיינו בפרחים ורדרדים וסגלגלים, ונורות הפיירי לייטס והעששיות העניקו תאורה חמימה ורומנטית. “המעצבת שלנו מMint Design ממש הגשימה לנו את כל החלומות” אומרת הילה.
בתור דתיים לאומיים, הילה מספרת שהיה להם לוח זמנים מסורתי יותר לחתונה: “לא מתראים שבוע לפני, ולמעשה הפעם הראשונה שנפגשים היא רק במעמד החופה. מה שאומר שאת שלב הצילומים שלפני, מקיימים בנפרד. כל אחד מאיתנו הצטלם עם המלווים שלו”. הילה הצטלמה במטע שקדיות יפהפה ולאחר מכן המשיכה לאולם. גולן השלים כמה פריימים בעצמו וכשהוא הגיע אל הלוקיישן, עלה מיד לחדר חתן כלה כדי לחתום על הכתובה. “בשלב הזה אני יושבת על מה שנקרא ‘כיסא כלה’, ואז גולן הגיע, מלווה בכל החברים והמשפחה, לפגישה הראשונה שלנו מזה שבוע. זה היה רגע כל כך מרגש, הוא גם העניק לי מכתב קטן לקרוא ממש רגע לפני שצעדנו לחופה”. את צילומי הזוגיות השניים השלימו לאחר הטקס. שלב המסיבה היה מחולק לשניים, כאשר החלק הראשון הוקדש לקהל המסורתי יותר, ולכן היה בהפרדה מגדרית בליווי מוזיקה של להקה. החלק השני היה עם רחבת ריקודים משותפת ודי ג’יי שניגן.
כששאלנו את הילה מה הכי עזר לה ולגולן במהלך תכנון החתונה, היא ענתה: “להיות מסודרים ומתוקתקים. כלומר לדעת בדיוק מה אנחנו רוצים עוד לפני הפגישות מול הספקים. בנוסף, הכלי שהכי עזר לי לרעיונות, השראה, ובחירת הספקים עצמם, היה להיות חלק מקהילת הכלות של My Day. בעיניי אי אפשר להתחתן בלי My Day וכל חברה שלי שמתארסת, אני מיד ממליצה על האתר והקהילה. אני חושבת שקראתי כל חתונה שפורסמה במגזין” הילה צוחקת. לירח הדבש, השניים טסו לחופשה חלומית בת חודש באיי הפיליפינים.